L 229/56
HU
Az Európai Unió Hivatalos Lapja
2023.9.18.
(5)
A kezdeményezés célja megerősíteni a félvezetőkkel kapcsolatos technológiai és ipari bázis versenyképességét és rezilienciáját, egyúttal Unió-szerte megerősítve az Unió félvezető-ökoszisztémájának innovációs kapacitását, csökkentve azt, hogy néhány harmadik országbeli vállalattól és földrajzi területtől függjön, valamint növelve a fejlett félvezetők tervezésére, gyártására, csomagolására, újrafelhasználására és újrafeldolgozására való képességét.
A kezdeményezésnek támogatnia kell az említett célokat azáltal, hogy áthidalja az Unió fejlett kutatási és innovációs képességei és az azok fenntartható ipari hasznosítása közötti szakadékot.
A kezdeményezésnek elő kell mozdítania a kapacitásépítést annak érdekében, hogy a következő generációs félvezető-technológiák terén lehetővé váljon a tervezés, a gyártás és a rendszerintegráció, valamint Unió-szerte fokoznia kell a kulcsfontosságú szereplők közötti együttműködést, megerősítve az Unió félvezető-ellátási láncait és félvezető-értékláncait, kiszolgálva a kulcsfontosságú iparágakat, valamint új piacokat létrehozva.
(6)
A kezdeményezés (EU) 2023/1781 rendelet 4. cikke (2) bekezdésének a)–d) pontjában említett operatív célkitűzéseit (a továbbiakban: az 1-4. operatív célkitűzés) olyan tevékenységek révén kell megvalósítani, amelyek az (EU) 561/2014 tanácsi rendelet (7) által létrehozott ECSEL Közös Vállalkozás – amelynek helyébe a Kulcsfontosságú Digitális Technológiák Közös Vállalkozás lépett – által kialakított erős tudásbázisra épülnek.
A Kulcsfontosságú Digitális Technológiák Közös Vállalkozást át kell nevezni Csipekkel Foglalkozó Közös Vállalkozásra, és meg kell bízni azzal, hogy a Horizont Európa vagy a DEP keretében meghatározott bármely eszközön vagy eljáráson keresztül pénzügyi támogatást nyújtson a kezdeményezés keretében finanszírozott tevékenységekhez.
A Csipekkel Foglalkozó Közös Vállalkozás teljes élettartama alatt legfeljebb 2,875 milliárd EUR-t kell elkülöníteni a kezdeményezésre.
Ebből az összegből 1,450 milliárd EUR-t az 1-4. operatív célkitűzéshez kapcsolódó kapacitásépítési tevékenységekre, 1,425 milliárd EUR-t pedig az 1-4. operatív célkitűzéshez kapcsolódó kutatási és innovációs tevékenységekre kell elkülöníteni.
Ezenkívül el kell különíteni 1,3 milliárd EUR-t a kezdeményezés hatályán kívül eső kutatási és innovációs tevékenységekre.
(7)
A Csipekkel Foglalkozó Közös Vállalkozás által finanszírozott tevékenységeket egyetlen munkaprogramban kell összefoglalni, amelyet a Csipekkel Foglalkozó Közös Vállalkozás (EU) 2021/2085 rendelet 14. cikkének (1) bekezdésével összhangban létrehozott irányító testületének kell elfogadnia.
A munkaprogramnak két különálló részt kell tartalmaznia.
Az első különálló résznek tartalmaznia kell egy, az 1-4. operatív célkitűzéshez kapcsolódó kapacitásépítési tevékenységekre vonatkozó alszakaszt, és egy, az 1-4. operatív célkitűzéshez kapcsolódó kutatási és innovációs tevékenységekre vonatkozó alszakaszt.
A második különálló résznek a kezdeményezés hatályán kívül eső kutatási és innovációs tevékenységekkel kell foglalkoznia.
(8)
Az (EU) 2021/2085 rendelet 2. cikkének 12. pontjában meghatározott stratégiai kutatási és innovációs terv végrehajtása érdekében valamennyi kutatási és innovációs tevékenységet – beleértve a kezdeményezéshez kapcsolódó tevékenységeket is – a Horizont Európa programon keresztül kell finanszírozni.
A kapacitásépítési tevékenységekkel foglalkozó alszakaszt a DEP-en keresztül kell finanszírozni.
(9)
A munkaprogramnak tartalmaznia kell a közfinanszírozásban részesülő infrastruktúrához, például a kísérleti és tesztelési létesítményekhez, valamint a kompetenciaközpontokhoz való hozzáférésre vonatkozó feltételeket, és biztosítania kell, hogy azok a felhasználók széles köre számára nyitottak legyenek, mégpedig átlátható és megkülönböztetésmentes módon, továbbá a nagyvállalatok számára piaci feltételek mellett vagy „költség plusz észszerű árrés” alapon, miközben a kis- és középvállalkozások (a továbbiakban: kkv-k) és a tudományos intézetek kedvezményes hozzáférésben vagy csökkentett árakban részesülhetnek.
(10)
A munkaprogram elkészítése előtt a hatóságok testületének fel kell vázolnia a különálló részeket és a vonatkozó alszakaszokat – beleértve az ezekhez kapcsolódó költségbecsléseket is –, figyelembe véve a magánszektorbeli tagok tanácsait a munkaprogramban foglalt tevékenységek ágazati relevanciájának biztosítása érdekében, valamint – adott esetben – a félvezetőkkel foglalkozó európai testület tanácsait és a többi érdekelt fél észrevételeit.
Az említett célra a hatóságok testülete kizárólag a Bizottságot és a tagállamokat foglalhatja magában.
Ezt követően az említett vázlat és a stratégiai kutatási és innovációs terv alapján a Csipekkel Foglalkozó Közös Vállalkozás ügyvezető igazgatójának el kell készítenie a munkaprogramot a két különálló részre és a megfelelő alszakaszokra vonatkozóan, valamint az ezekhez kapcsolódó költségbecsléseket.
(7) A Tanács 561/2014/EU rendelete (2014. május 6.) az ECSEL közös vállalkozás létrehozásáról (HL L 169., 2014.6.7., 152. o.).